Magne Furuholmen reduserte inntekten med 12,3 millioner
Inntektene fra konserter og platesalg har reddet 49-åringen fra Asker flere ganger. I fjor hadde musikeren og kunstneren Magne Furuholmen, som de siste månedene har vært aktuell som mentor på TV2-programmet «The Voice», en inntekt på snaut 1,3 millioner kroner i selskapet Multitainment AS. I 2010, derimot, satt selskapet til Furuholmen igjen med snaut 8,2 millioner etter skatt, som i sin helhet ble avsatt til å styrke egenkapitalen etter mange turbulente år. I fjor ble årsresultatet et minus på 195.000. Akilleshælen i pop-legendens økonomi har helt siden årtusenskiftet vært datterselskapet Laguna Invest AS.Allerede i 2000 var det klart at Furuholmen hadde tapt over 1 million på aksjer og andre pengeplasseringer i blant annet internettselskapet Fast Search & Transfer ASA, som falt som en stein på Oslo Børs. I flere år pøste Furuholmen millioner ned i sluket som åpnet seg da IT-boblen sprakk og aksjekursene havnet i fritt fall. Hadde det ikke vært for Multitainment, som henter sine inntekter fra kunstnerisk virksomhet, ville investoren Furuholmen fått problemer med å holde seg flytende. Multitainment hadde samlede inntekter på om lag 16 millioner i de første fire årene etter comebacket til a-ha i 2000. I syv påfølgende år, fra og med 2001, bokførte Laguna Invest udekkede milliontap. Gjennom Multitainment tilførte popstjernen datterselskapet adskillige millioner - i form av frisk kapital og lån, for å holde selskapet flytende i påvente av bedre tider og slippe å selge med tap. I desember i fjor, etter 12 turbulente år, ble omsider investeringsselskapet fusjonert inn i morselskapet. Ved avviklingen var egenkapitalen i Laguna Invest på 5,6 millioner. Bankbeholdningen i Multitainment ble samtidig mer enn halvert fra til 4,2 millioner. Egenkapitalen ble redusert med 1,2 millioner til 7,7 millioner etter at underskuddet var dekket og Magne Furuholmen hadde bevilget seg ekstraordinært utbytte på én million. Magne Furuholmen kommenterer saken slik i en kortfattet e-postmelding til VG: «Takk for omsorgen. Som en god venn av meg sier; penger kommer og penger går!»
Magne Furuholmen tjente mer enn ti ganger så mye i 2010 som i 2011, takket være avskjedsturneen til a-ha, som innbrakte 13,6 millioner kroner.